Il-Kunsill illum adotta l-pożizzjoni tiegħu (approċċ ġenerali parzjali) dwar proposta li tiżgura li programm ewlieni tal-UE, il-Faċilità Nikkollegaw l-Ewropa (FNE) ser ikompli jiffinanzja proġetti ewlenin fis-setturi tat-trasport, diġitali u tal-enerġija wara l-2020 L-approċċ ġenerali huwa 'parzjali' għax jeskludi kwistjonijiet finanzjarji u orizzontali. Dawn bħalissa qed jiġu diskussi bħala parti min-negozjati dwar il-qafas finanzjarju pluriennali li jmiss (QFP) li jkopri l-perjodu mill-2021 sal-2027. Il-Faċilità Nikkolegaw l-Ewropa wriet kemm hi siewja. Iżda rridu niżguraw li l-programm ser ikompli jiżviluppa, u jkun immirat aħjar. Il-Faċilità tinsab hemm biex tgħin lill-istati membri fit-triq tad-dekarbonizzazzjoni, it-trasformazzjoni diġitali u l-bini ta' mobbiltà anqas imxekkla. Norbert Hofer, Ministru għat-Trasport, l-Innovazzjoni u t-Teknoloġija tal-Awstrija, President tal-Kunsill L-abbozz ta' regolament jistabbilixxi l-għanijiet tal-Programm, il-baġit tiegħu għall-perjodu 2021-2027, il-forom ta' finanzjament tal-UE u r-regoli għall-għoti tal-finanzjament. L-għan tal-FNE hu l-iżvilupp, il-modernizzazzjoni u t-tlestija tan-netwerks trans-Ewropej fl-oqsma tat-trasport, tal-enerġija u diġitali. Ser iħaffef l-investiment f'dawn in-netwerks u jimmobilizza finanzjament kemm mis-settur pubbliku kif ukoll minn dak privat. Fil-qasam tat- , il-FNE ser jippromwovi mobbiltà sikura u jħeġġeġ infrastruttura intelliġenti. Fil-qasam tan-netwerks trans-Ewropej tat-trasport (TEN-T), ser tingħata prijorità lill-konnessjonijiet transkonfinali u l-konnessjonijiet nieqsa. Hemm ukoll parti mill-fondi dedikata għall-iżvilupp ta' infrastruttura tat-trasport b'użu doppju ċivili-militari bil-ħsieb li tittejjeb il-mobbiltà militari fi ħdan l-Unjoni. Fis-settur tal- enerġija , l-għan tal-programm hu li jagħti kontribut għal aktar integrazzjoni tas-suq Ewropew tal-enerġija, billi jtejjeb l-interoperabbiltà tan-netwerks tal-enerġija minn naħa għal oħra tal-fruntieri u minn settur għal ieħor, jiffaċilita d-dekarbonizzazzjoni, u jiżgura s-sigurtà tal-provvista. Ser ikun disponibbli wkoll finanzjament għal proġetti transfruntiera fil-qasam tal-enerġija rinnovabbli. Fil-qasam tal-konnettività diġitali , il-kamp ta' applikazzjoni tal-programm tkabbar biex jirrifletti l-fatt li t-trasformazzjoni diġitali tal-ekonomija u s-soċjetà kollha kemm hi tiddependi minn aċċess universali għal netwerks ta' kapaċità għolja u għolja ħafna li jkunu affidabbli u bi prezz li jintlaħaq. Il-konnettività diġitali titqies ukoll fattur deċiżiv biex jinqerdu firdiet ekonomiċi, soċjali u territorjali. Filwaqt li l-biċċa l-kbira tal-investiment meħtieġ biex tinbena u tiġi aġġornata l-infrastruttura meħtieġa jrid jiġi mis-settur privat, il-proġetti appoġġati mill-FNE huma maħsuba biex jindirizzaw oqsma fejn l-iżvilupp mhux vijabbli fuq il-bażi tas-suq jew fejn is-suq ikun falla. Il-programm jenfasizza sinerġiji bejn is-setturi tat-trasport, tal-enerġija u dak diġitali, biex tissaħħaħ l-effettività tal-azzjoni tal-UE u jiġu ottimizzati l-ispejjeż ta' implimentazzjoni. Biex jikseb dan, jipprevedi l-adozzjoni ta' programmi ta' ħidma transettorjali li jagħmlu possibbli interventi f'oqsma bħall-mobilità konnessa u awtomatizzata jew il-fjuwils alternattivi. Il-proposta għandha l-għan ukoll li tintegra l-azzjoni klimatika, filwaqt li tqis l-impenji ta' dekarbonizzazzjoni fit-tul tal-UE bħall-Ftehim ta' Pariġi. L-approċċ ġenerali parzjali approvat illum huwa mandat għall-Kunsill biex jibda negozjati mal-Parlament Ewropew. It-test sħiħ tal-approċċ ġenerali parzjali tal-Kunsill ser ikun disponibbli hawnhekk. Qafas finanzjarju pluriennali: tfassil tal-infiq tal-UE Ara l-paġna tal-laqgħa